ห่วงเอสเอ็มอีบักโกรกเจอเข้มหนี้เน่า
แบงก์กลัวจะขาดสภาพคล่องแนะบสย.ช่วยเร่งค้ำกู้มากขึ้น
19 ก.ย. 2554

แบงก์กลัวจะขาดสภาพคล่องแนะบสย.ช่วยเร่งค้ำกู้มากขึ้น
ธนาคารห่วงลูกค้าเอสเอ็มอี เจอประกาศ ธปท.อาจจะขาดสภาพคล่องได้
นายบุญทักษ์ หวังเจริญ ประธาน เจ้าหน้าที่บริหาร ธนาคารทหารไทย เปิดเผยว่า การที่ธนาคารแห่งประเทศไทย (ธปท.) ได้ออกประกาศคุมเข้มการปล่อยสินเชื่อบุคคลที่เคยเป็นบุคคลล้มละลาย หรือไม่มีความสามารถในการชำระหนี้พอเป็นเรื่องที่ดี แต่อาจจะมีผลกระทบข้างเคียง ทำให้ผู้ประกอบธุรกิจขนาดกลางและขนาดย่อม (เอสเอ็มอี) ขาดสภาพคล่องได้
“ลูกค้าเอสเอ็มอีหากขาดสภาพคล่อง ส่วนใหญ่จะไปเบิกเงินสดออกจากบัตรเครดิตรมาใช้หมุน เวียนก่อน หรือไม่ก็จะใช้สินเชื่อส่วนบุคคล ถ้าธนาคารกลัวความเสี่ยงชักร่มกลับกันหมดลูกค้าจะลำบาก” นายบุญทักษ์ กล่าว
นายบุญทักษ์ กล่าวต่อไปว่า ลูกค้าเอสเอ็มอีประมาณ 80% ไม่สามารถ เข้าถึงแหล่งเงินได้ ดังนั้นการใช้บรรษัทประกันสินเชื่ออุตสาห กรรมขนาดย่อม (บสย.) เข้ามาค้ำประกันให้ลูกค้าเอสเอ็มอีจึงเป็นเรื่องสำคัญมาก
นายมงคล ลีลาธรรม ประธานเจ้าหน้าที่บริหาร ธนาคารไทยเครดิต เพื่อรายย่อย กล่าวว่า ระเบียบใหม่ของ ธปท.จะไม่ส่งผลต่อแผนธุรกิจของธนาคารที่เน้นเจาะกลุ่มลูกค้าที่เคยมีประวัติหรือติดแบล็กลิสต์มาก่อน เนื่องจากปัจจุบันธนาคารคำนึงถึงความสามารถในการผ่อนชำระในปัจจุบันและอนาคตเป็นหลักอยู่แล้ว ไม่ได้นำความเสี่ยงในอดีตมาพิจารณาด้วย เพราะต้องการให้โอกาสลูกค้ารายย่อย นอกจากนี้ยังมีการพัฒนาระบบเครดิตสกอลิงของตัวเองขึ้นมาด้วย
“ปัจจุบันเรามีลูกค้ากลุ่มที่เคยมีประวัติอยู่ประมาณ 15% ของฐานสินเชื่อ ซึ่งจากการทำมา 3-4 ปีก็ยังไม่พบปัญหา อีกอย่างระเบียบที่ออกมาก็เป็นหลักการเดิมของ ธปท.ที่นำมาเขียนใหม่ให้ชัดเจนขึ้นเท่านั้น ซึ่งจะเป็นประโยชน์โดยรวมต่อระบบสินเชื่อ อย่างไรก็ตามเรื่องนี้จะไม่กระทบต่อแผนธุรกิจของธนาคาร เราจะเดินหน้าทำต่อไป” นายมงคล กล่าว
นายเกริก วณิกกุล รองผู้ว่าการ ด้านเสถียรภาพสถาบันการเงิน ธปท. กล่าวว่า สาเหตุที่ ธปท.ออกประกาศกำชับให้ธนาคารพาณิชย์ตรวจสอบดูแลสินเชื่อที่มีลักษณะอาจจะเรียกคืนหนี้ไม่ได้ เมื่อวันที่ 14 ก.ย.ที่ผ่านมานั้น เป็นเพราะต้องการแก้ไขประกาศให้ชัดเจนมากขึ้น จากเดิม ธปท.ห้ามไม่ให้ปล่อยกู้กับลูกค้ากลุ่มนี้ 
ปัจจุบัน ธปท.ได้แก้ไขใหม่ โดยเปิดให้ธนาคารพาณิชย์ใช้วิจารณ ญาณในการปล่อยกู้หรือไม่เอาเอง เพราะ ธปท.เห็นว่าธนาคารในปัจจุบันมีการบริหารจัดการความเสี่ยงที่ดีขึ้น และมีการตระหนักถึงการระมัดระวังความเสี่ยงได้ดีอยู่แล้ว จึงไม่ต้องไปสั่งห้ามเหมือนในอดีต 
“ก็ยอมรับว่าส่วนหนึ่งที่เราออกประกาศ เพราะห่วงคุณภาพหนี้ด้วย แต่เท่าที่เราดูระบบธนาคารตอนนี้มีการบริหารความเสี่ยงที่ดี มีความระมัดระวังในการปล่อยกู้อยู่แล้ว เราจึงอยากเปิดให้ธนาคารพิจารณาการให้กู้เอาเอง แต่การออกประกาศมาในช่วงนี้เราไม่ได้ต้องการส่งสัญณาณเศรษฐกิจชะลอถึงได้ห่วงหนี้เสียจะเพิ่มขึ้น” นายเกริก กล่าว